หุ้นเอเชียผันผวน หลังข้อมูลศก.สหรัฐซบเซา-นลท.จับตาประชุมแบงก์ชาติออสเตรเลีย
ตลาดหุ้นเอเชียผันผวนเช้านี้ หลังสหรัฐเผยข้อมูลศก.ซบเซา ขณะนลท.จับตาประชุมแบงก์ชาติออสเตรเลีย
หุ้นเอเชียผันผวน หลังข้อมูลศก.สหรัฐซบเซา-นลท.จับตาประชุมแบงก์ชาติออสเตรเลีย
2 ก.ค. 2562

ผู้สื่อข่าวรายงานว่า ตลาดหุ้นเอเชียปรับตัวผันผวนในช่วงเช้านี้ โดยตลาดบางแห่งได้รับปัจจัยหนุนจากการพุ่งขึ้นของตลาดหุ้นนิวยอร์ก หลังจากสหรัฐและจีนได้ตกลงที่จะสงบศึกการค้า แต่ตลาดอีกหลายแห่งเปิดอ่อนแรงลง เนื่องจากนักลงทุนวิตกกังวลเกี่ยวกับข้อมูลเศรษฐกิจที่ซบเซาของสหรัฐ
โดยดัชนี HSI ตลาดหุ้นฮ่องกงเปิดวันนี้ที่ 28,904.04 จุด เพิ่มขึ้น 361.42 จุด, +1.27% ดัชนี FBMKLCI ตลาดหุ้นมาเลเซียเปิดวันนี้ที่ 1,685.78 จุด เพิ่มขึ้น 2.16 จุด, +0.13%
ดัชนี PSE Composite ตลาดหุ้นฟิลิปปินส์เปิดวันนี้ที่ 8,038.22 จุด ลดลง 5.49 จุด, -0.07% ดัชนี SSE Composite ตลาดหุ้นจีนเปิดวันนี้ที่ 3,042.58 จุด ลดลง 2.32 จุด, -0.08% ดัชนี TAIEX ตลาดหุ้นไต้หวันเปิดวันนี้ที่ 10,878.01 จุด ลดลง 17.45 จุด, -0.16% ดัชนี KOSPI ตลาดหุ้นเกาหลีใต้เปิดวันนี้ที่ 2,122.07 จุด ลดลง 7.67 จุด, -0.36% ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,699.43 จุด ลดลง 30.54 จุด, -0.14%
ทั้งนี้ ภาวะการซื้อขายในตลาดหุ้นเอเชียเป็นไปอย่างผันผวนเช้านี้ โดยปัจจัยบวกส่วนหนึ่งมาจากประธานาธิบดีโดนัลด์ ทรัมป์ และประธานาธิบดีสี จิ้นผิงได้ตกลงกันเมื่อวันเสาร์ที่ผ่านมาว่า ทั้งสองฝ่ายจะเริ่มการเจรจาการค้าอีกครั้ง บนพื้นฐานของความเท่าเทียม และความเคารพซึ่งกันและกัน โดยสหรัฐและจีนจะระงับการเพิ่มภาษีต่อสินค้านำเข้าครั้งใหม่
อย่างไรก็ตาม บรรยากาศการซื้อขายในตลาดหุ้นเอเชียได้รับแรงกดดันหลังจากผลสำรวจของสถาบันจัดการด้านอุปทานของสหรัฐ (ISM) ระบุว่า ดัชนีภาคการผลิตของสหรัฐลดลงสู่ระดับ 51.7 ในเดือนมิ.ย. จากระดับ 52.1 ในเดือนพ.ค.
ทางด้านกระทรวงพาณิชย์สหรัฐเปิดเผยว่า การใช้จ่ายด้านการก่อสร้างร่วงลง 0.8% ในเดือนพ.ค. เมื่อเทียบรายเดือน ซึ่งเป็นการร่วงลงรุนแรงที่สุดนับตั้งแต่เดือนพ.ย.ปีที่แล้ว หลังจากเพิ่มขึ้น 0.4% ในเดือนเม.ย.
โดยนักลงทุนจับตาการประชุมของธนาคารกลางออสเตรเลีย (RBA) ในวันนี้ ขณะที่นักวิเคราะห์ส่วนใหญ่คาดการณ์ว่า RBA มีแนวโน้มปรับลดอัตราดอกเบี้ยนโยบายลงเป็นครั้งที่ 2 ติดต่อกันในการประชุมวันนี้ โดยจะปรับลดลง 0.25% สู่ระดับ 1.0%